Szakonyi Károly

*Beszél a tánc*

**Elment Foltin Jolán**

Besszélt, igen, beszélt Foltin Jolán táncos színpadán. A lassú, ritmikus léptek, a vad forgások, a test beszéde mindent elmondott vígságról vagy tragédiáról, szerelemről és pajtáskodásról, mintha szavak hangzottak volna a Bihari meg a Honvéd Táncegyüttesnél született koreográfiáiban. Mestere volt a folklórnak, empatikus képessége, pedagógiai érzéke, a gyermekek és a fiatalság iránti felelős szeretete mutatkozott meg hat évtizedes munkálkodása során. Láthattam, hogyan alakul képzeletében valóságossá a téma, amikor egyik rövid írásomból, a *Régi kert* címűből teremtett előadást. Csodálkoztam, amikor elkérte, a prózai szöveg egy fényképen látható emberpárról, fiatalságuk és szerelemük emlékezetéről szólt, igaz, líraian, de mégis csak próza volt, s hogyan lehet ezt eltáncolni? Foltin Jolán tudta. Megcsodálhattam az átváltozást a bemutatón. Ahogy más munkája is bűvölettel töltött el. Az *Asszonyok könyve,* a *Harangok* vagy a *Lagzi,* a *Holdnak háza van,* a *Bánomfalvi bolondulás,* a *Széki pár* és más játékai a Honvéd meg a Bihari Együttes táncosaival magukkal ragadták a közönséget, és születtek volna még újabbak és újabbak is. Már csak fényképről néz ránk mosolygós, kedves tekintetével, de ez a tekintet tudja, hogy tehetsége, embersége szerető lénye feledhetetlenné vált emlékezetünkben.

